Document ID: /fineweb-2-swissfilter-quality_10-filterrobots/filtered/00089.jsonl.gz/52

Με αφορμή την επέτειο της 28ης Οκτωβρίου και με τη στήριξη του Συλλόγου Ελλήνων της Μόσχας, θα εμφανιστεί στην αίθουσα Ostankino της ρωσικής πρωτεύουσας η Λαϊκή Ορχήστρα "Μπουζούκι". Η συναυλία θα λάβει χώρα στις 29 Οκτωβρίου 2017 και εντάσσεται στο πλαίσιο των εκδηλώσεων "Νύχτες στη Μόσχα". Αξίζει να σημειωθεί ότι η Λαϊκή Ορχήστρα "Μπουζούκι" ιδρύθηκε το 1968 από Έλληνες πολιτικούς πρόσφυγες στην Τασκένδη και σύντομα αναδείχθηκε σε ένα από τα πιο δημοφιλή μουσικοχορευτικά σύνολα στη Σοβιετική Ένωση. Το συγκρότημα, που συντέλεσε στη γνωριμία του σοβιετικού κοινού με τη σύγχρονη ελληνική μουσική, συμμετείχε στα Παγκόσμια Φεστιβάλ Νεολαίας και Φοιτητών στη Σόφια (1968) και το Ανατολικό Βερολίνο (1973).